ভারত হারলেও বিশাখাপত্তনমের ‘ট্র্যাজিক হিরো’ শিবম দুবে

ওয়েব ডেস্ক: নিয়মরক্ষার ম্যাচও যে এতটা নাটকীয় হতে পারে, তা দেখিয়ে দিল বুধবারের বিশাখাপত্তনম। টি-২০ সিরিজের চতুর্থ ম্যাচে (India Vs New Zealand) ৫০ রানে ভারতকে হারাল নিউজিল্যান্ড। ইতিমধ্যে প্রথমের তিনটি ম্যাচ জিতে সিরিজ ঘরে তুলেছে ভারত। বিশ্বকাপের আগে দলের মোটামুটি সকলেই ফর্মে ফিরেছেন। দাপটের সঙ্গে ম্যাচ জিতেছে। তাই স্কোয়াডে থাকা বাকিদের সুযোগ দিতে এই ম্যাচে বোলিং ইউনিট লম্বা হয়েছিল ভারতের। সেই কারণেই হয়তো ২১৬ রান তাড়া করাটা কঠিন হয়ে দাঁড়াল টিম ইন্ডিয়ার কাছে। কিন্তু ম্যাচ হারলেও শিবমের (Shivam Dube) তাণ্ডব মন জয় করেছে ভারতের ক্রিকেটপ্রেমীদের।

এই ম্যাচে টসে জিতে প্রথমে ফিল্ডিং করার সিদ্ধান্ত নেন সূর্যকুমার যাদব (Suryakumar Yadav)। কিন্তু তাঁর এই সিদ্ধান্তকে চ্যালেঞ্জ ছুঁড়ে দেন ডেভন কনওয়ে এবং টিম সেইফার্ট। নিউজিল্যান্ডের ১০০ রানের এই ওপেনিং পার্টনারশিপে ভাঙন ধরণ কুলদীপ যাদব। ৪৪ রানে আউট হন কনওয়ে, সেইফার্ট করেন ৬২ রান। রাচিন রবীন্দ্র এদিন রান না পেলেও ফিলিপ্স ২৪ রান করেন। শেষদিকে ড্যারিল মিচেলের ৩৯, স্যান্টনারের ১১, ফোকসের ১৩ রানের ছোট ছোট ইনিংস নিউজিল্যান্ডকে পৌঁছে দেয় ২১৫ রানে। অর্শদীপ, কুলদীপ একজোড়া করে উইকেট নেন, একটি করে উইকেট পান বুমরা, বিশ্নোই।

আরও পড়ুন:

জবাবে ব্যাট করতে নেমে প্রথম বলেই আউট হন অভিষেক শর্মা। স্যামসন ২৪ রান করলেও এদিন রান পেলেন না সূর্যকুমার। রিঙ্কু সিং (Rinku Singh) মিডল অর্ডারে ৩৯ রান করলেও হার্দিক এদিন মাত্র ২ রানে আউট হন। কিন্তু ম্যাচের শেষদিকে নাটকীয় ইনিংস খেলেন শিবম দুবে। ম্যাচে প্রাণ এনে দেয় তাঁর ২৩ বলে ৬৫ রানের ঝোড়ো ইনিংস। কিন্তু দুর্ভাগ্যক্রমে রান আউট হন তিনি। হর্ষিতের মারা শটে বোলারের হাত ছুঁয়ে বল স্টাম্পে লাগে। ততক্ষণে নন স্ট্রাইকিং এন্ডে ক্রিজের বাইরে শিবম। আর ঠিক এখানেই ম্যাচ জিতে নেয় নিউজিল্যান্ড। স্বান্তনার জয় হলেও বিশ্বকাপের আগে এটাই কিউয়ি দলের কাছে একটা অক্সিজেনের মতো।